ออมสินพัฒนาระบบคอร์แบงก์กิ้งช่วยร่นเวลาอนุมัติเงิน
ออมสิน เร่งพัฒนาระบบคอร์แบงก์กิ้งหวังเร่งสปีดยอดสินเชื่อ&nbsp; ร่นระยะเวลาอนุมัติได้เร็วทันใจจาก 5 วัน เหลือแค่ 3 วัน&nbsp; คาดยอดทั้งปีทะลุเป้า 8.59 แสนล้านบาท
8 เม.ย. 2553

ออมสิน เร่งพัฒนาระบบคอร์แบงก์กิ้งหวังเร่งสปีดยอดสินเชื่อ  ร่นระยะเวลาอนุมัติได้เร็วทันใจจาก 5 วัน เหลือแค่ 3 วัน  คาดยอดทั้งปีทะลุเป้า 8.59 แสนล้านบาท 
นายเลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารได้เริ่มพัฒนาระบบปฎิบัติการหลัก (คอร์แบงก์กิ้ง) ด้านสินเชื่อ ในวันที่ 15 พ.ค. 2553 นี้เป็นต้นไป ซึ่งเป็นการดำเนินการต่อเนื่องจากการพัฒนาระบบคอร์แบงก์กิ้งด้านเงินฝาก ซึ่งที่ผ่านมาถือว่าประสบความสำเร็จไปด้วยดี อย่างไรก็ตามการติดตั้งระบบคอร์แบงก์กิ้งด้านสินเชื่อจะทำให้การปล่อยสินเชื่อใหม่ อนุมัติได้เร็วขึ้น โดยเฉพาะสินเชื่อรายย่อย ซึ่งเมื่อเทียบกับโครงการสินเชื่อฟาสต์แทร็กที่อนุมัติได้ภายใน 5 วัน แต่เชื่อว่าหลังจากลงระบบคอร์แบงก์กิ้งใหม่จะทำให้อนุมัติสินเชื่อทำได้รวดเร็วภายใน 3 วัน ซึ่งเร็วขึ้นกว่าเดิมมาก ทำให้การปล่อยสินเชื่อทั้งปีจะทำได้ตามเป้าที่ตั้งไว้ 
โดยในช่วง 3 เดือนแรกของปีนี้ธนาคารสามารถขยายสินเชื่อได้มากกว่า 8 หมื่นล้านบาท และสามารถรับฝากเงินได้เพิ่มขึ้นมาากว่า 8 หมื่นล้านบาทเช่นกัน 
สำหรับผลการดำเนินงานในช่วง 3 เดือนแรก พบว่าสินทรัพย์ของธนาคารเพิ่มขึ้นมาอยู่ที่ 1.16 ล้านล้านบาท เงินฝากเพิ่มขึ้นอยู่ที่ 1.002 ล้านล้านบาท ยอดสินเชื่อคงค้างอยู่ที่ 8.5 แสนล้านบาท โดยสินเชื่อที่เพิ่มขึ้นส่วนใหญ่เป็นสินเชื่อ เพื่อรายย่อย ซึ่งถือว่าใกล้เคียงกับเป้าหมายขยายสินเชื่อรวมทั้งปีซึ่งคาดว่าจะมียอดสินเชื่อคงค้างไม่ต่ำกว่า 8.59 แสนล้านบาท จึงคาดว่าน่าจะมีการปรับเป้าหมายขยายสินเชื่อใหม่เพิ่มในเร็วนี้ ขณะที่หนี้ที่ไม่ก่อให้เกิดรายได้ หรือ
เอ็นพีแอล อยู่ที่ 2.1% จากสิ้นปี 2.2% คาดทั้งปีจะทำให้ได้ต่ำกว่า 2%
“เอ็นพีแอลเราลดลงมาก ตั้งแต่ผมเข้ามารับตำแหน่งเอ็นพีแอลตอนนั้นเดือนกรกฎาคม 2551 อยู่ที่ 3.7% สิ้นปี 2551 เหลือ 3.3% พอมาสิ้นปี 2552 เหลือ 2.2% ล่าสุดเหลือ 2.1% และคาดว่าทั้งปีไม่เกิน 2% แน่นอน ซึ่งเราบริหารหนี้เอง 
ไม่ได้มีการขายหนี้หรือตัดหนี้สูญ เน้นการเข้าไปเจรจา ผ่อนปรนกับลูกค้าที่มีปัญหาโดยตรงมากกว่า” นายเลอศักดิ์ กล่าว
สำหรับโครงการแก้ไขหนี้นอกระบบของรัฐบาล กรมบัญชีกลางได้จัดสรรในส่วนที่ธนาคารออมสินรับผิดชอบ ทั้งหมด 5.6 แสนราย และส่วนที่เป็นลูกหนี้ที่มีมูลหนี้ไม่เกิน 5 หมื่นบาท มีจำนวน 2.6 แสนราย และมีการอนุมัติเบิกจ่าย ไปแล้ว 1.5 หมื่นราย อยู่ระหว่างเตรียมเบิกจ่ายอีก 5 หมื่นราย ส่วนที่เหลืออยู่ระหว่างการปรับปรุงเงื่อนไขในส่วนคุณสมบัติผู้ค้ำประกันเงินกู้ ซึ่งคาดว่าจะทะยอยอนุมัติได้หมดในเร็วนี้ ส่วนลูกหนี้ที่มีมูลหนี้เกิน 5 หมื่นบาท อยู่ระหว่างเจรจาประนอมหนี้ ประสานงานกับกำหนัน ผู้ใหญ่บ้าน กรมสอบสวนคดีพิเศษ (ดีเอสไอ) ซึ่งการเจรจายังคืบหน้าไม่มาก